Senior Johannesburg-amptenaar afgedank ná korrupsieArgieffoto Die stad Johannesburg het Vrydag gesê hy het een van sy senior beamptes wat verantwoordelik was vir handel- en beleggingsprojekte afgedank nadat hy aan korrupsie skuldig bevind is. “Die stad het die kontrak van die senior beampte wat verantwoordelik is vir ons handel- en beleggingsprojekte beëindig nadat hy skuldig bevind is aan oneerlikheid en die onregmatige beïnvloeding van die toekenning van tenders,” het Leah Knott, burgemeesterskomiteelid vir ekonomiese ontwikkeling, gesê. “Die beampte het in private besigheid ingetree sonder die stad se toestemming en het ons etiese kode oortree, die verkrygingsbesluite van die stad vir sy eie voordeel beïnvloed en teen die belange van die stad opgetree,” het Knott gesê. Knott het nie die beampte geïdentifiseer nie, maar gesê ingrypende stappe is oor die afgelope paar maande gedoen in die geveg teen korrupsie in dié stad. Die stappe sluit in ŉ kultuur van verantwoordbaarheid onder dié wat die mense van Johannesburg moet dien. “As beskermhere van goeie regering word daar van werknemers van die stad verwag om deur hul voorbeeld te lei en te voldoen aan die hoogste etiese norme en standaarde. Dit is noodsaaklik om gehaltedienste in die stad te lewer.”